Ego Robertus Dei gratia Beati Germani de Pratis humilis abbas totusque eiusdem ecclesie conventus notum facimus presentibus et futuris quod querela vertebatur inter fratres Cistercienses ex una parte et dilectum nostrum Galterium priorem de Giliaco ex altera, pro decimis cuiusdam terre quam predicti fratres Cistercienses adquisierant a domino Guillelmo de Marigni et aliis qui partem habebant in ipsa terra. Cuius terre decimas prenominatus prior noster de Giliaco ad ius ecclesie sue dicebat pertinere. Nos autem habito cum viris prudentibus consilio cum iam dictis fratribus Cisterciensibus et prefato priore amicabiliter composuimus, ita videlicet quod fratres Cistercienses pro decimis supradictis singulis annis priori de Giliaco octo sextaria bladi ad mensuram Divionensem qualis fuit tempore compositionis huius inter festum omnium sanctorum et Nativitatem Domini in perpetuum persolvent quatuor videlicet frumenti et quatuor avene. Et ne contentio aliqua sive calumnia possit super hoc in posterum suscitari, suprascriptam compositionem presenti carta confirmamus, et sigillorum nostrorum appositione consignamus. Actum est hoc anno Incarnationis Dominice millesimo centesimo nonagesimo nono.